Ingredjenti 250g mascarpone 120g zokkor 16g gallettini tat-tip Savoiardi jew Ladies Fingers 300ml kafè qawwi200ml krema friska jew UHT 4 isfra tal-bajd 4 mgħaref ilma likur tal-kafè trab taċ-ċikkulata skura Metodu Għalli 300ml ilma, ferrgħu f'buqar u żid 3 mgħaref kafè miegħu. Ħawwad tajjeb sakemm idub il-kafè u mbagħad ferra' t-taħlita ġo dixx tawwali u baxx biex tiksaħ. Qiegħed il-krema friska u l- mascarpone ġo skutella kbira. Ħabbat tajjeb b' hand beater tal-elettriku sakemm it-taħlita tiġi ħafifa. Qiegħed l-4 mgħaref ilma ġo kazzola u żid iz-zokkor. Ħawwad tajjeb u poġġi fuq in-nar sakemm it-taħlita tiftaħ tagħli. Neħħi minn fuq in-nar u ferra' t-taħlita ġo skutella nadifa. Żid l-isfar tal-bajd u ħabbat tajjeb b' hand beater tal-elettriku sakemm it-taħlita tiksaħ. Żid din it-taħlita ftit, ftit fuq it-taħlita tal- mascarpone filwaqt li tkompli tħawwad bil- beater tal-elettriku. Żid il-likur tal-kafè u kompli ħabbat sakemm ikollok taħlita ħafifa ħafna. Iksi l-qiegħ u l-ġnub ta' forma minn dawk taċ-ċinturin ( springform tin ) bl-i stretch and seal . Ħalli ftit minnha mdendla mal-ġnub tal-forma. Xarrab il-gallettini bil-kafè. Ixxarrabhomx ħafna għax jitfarrku. Poġġihom waħda ħdejn l-oħra fil-qiegħ tal-forma (ara r-ritratt). Agħmel ftit krema fuqhom. Erġa' agħmel saff ieħor gallettini; din id-darba qiegħed dan is-saff bil-kontra ta' dak ta' qablu. Erġa' għatti bil-krema. Kompli ibni din id-deżerta b'dan il-mod. Spiċċa bil-krema, illixxa l-wiċċ u għatti bl-i stretch and seal. Qiegħed fil-friġġ għal mhux anqas minn 5 sigħat. Aktar ma tħalliha aktar il-krema tibbies u tkun faċli biex taqtagħha. Servi kiesħa ħafna bi ftit trab taċ-ċikkulata skura mferrex fil-wiċċ.